นายกรัฐมนตรี ยืนยันเตรียมมาตรการรองรับนักท่องเที่ยวจีนแล้ว ขอให้เชื่อมั่นมาตรการสาธารณสุข
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม  กล่าวว่า ที่ประชุมคณะรัฐมนตรีวันนี้พิจารณาหลายเรื่องและทบทวนว่าที่ผ่านมามีปัญหาอะไรบ้าง เพื่อแก้ไขอย่างตรงจุด โดยเฉพาะเรื่องโครงสร้าง กลไก และกฎหมายต่างๆ เพื่อประโยชน์ของประชาชน ขณะเดียวกันรัฐบาลต้องการให้ประชาชน และประเทศมีรายได้ที่สูงขึ้น เพราะหากทั้ง 2 สิ่งยังไม่สมดุลกันก็จะเกิดปัญหา ดังนั้นยืนยันจะพยายามดูแลทุกกลุ่มให้ดีที่สุด แต่สิ่งสำคัญคือ ทุกคนต้องร่วมมือกัน จึงจะเดินหน้าต่อไปได้สำหรับมาตรการรองรับนักท่องเที่ยวชาวจีน ที่จะเปิดประเทศในวันที่ 8 ม.ค.นี้  นายกรัฐมนตรี กล่าวว่า รัฐบาลได้เตรียมมาตรการไว้พร้อมแล้ว โดยกระทรวงสาธารณสุขและคณะแพทย์ ได้กำหนดมาตรการในการดูแลโควิด-19 อยู่แล้ว ขณะเดียวกันหลายประเทศก็กำลังเตรียมการรองรับนักท่องเที่ยวจีนเช่นกัน ซึ่งมาตรการอาจจะมีความเหมือนหรือแตกต่างกันบ้าง เพราะมาตรฐานในการดูแลรักษาพยาบาลของแต่ละประเทศไม่เท่าเทียมกัน ซึ่งของไทยนั้นอยู่ในระดับที่ดีมากหรือเกรดเอ จึงขอให้เชื่อมั่น เนื่องจากการท่องเที่ยวถือว่าเป็นรายได้ให้กับประเทศไทยในช่วงนี้ นอกจากนี้ขอให้ทุกคนเน้นย้ำการปฎิบัติตามมาตรการป้องกันตนเองอย่างเคร่งครัด หากเจ็บป่วยก็รักษาพยาบาล ซึ่งไทยถือว่ามีประสบการณ์ด้านนี้และต่างประเทศก็ได้นำไปเป็นแบบอย่างด้วยส่วนการค้นหาลูกเรือหลวงสุโขทัยที่ยังสูญหายอีก 5 ราย นายกรัฐมนตรี กล่าวว่า ได้สั่งการให้ค้นหาจนกว่าจะเจอทุกคน ส่วนการสอบสวนให้ดำเนินการตามขั้นตอนโอกาสนี้นายกรัฐมนตรีกล่าวสวัสดีปีใหม่ ผู้สื่อข่าวประจำทำเนียบรัฐบาล ขอให้ทุกคนมีความสุข สุขภาพแข็งแรง ขอให้ช่วยกันพัฒนาบ้านเมือง สร้างความเข้าใจ ในเรื่องที่สำคัญๆ ด้วย